Ai 13 di Fevrâr dal 1962 un intervent radiofonic dal poete Saunders Lewis al è stât il sburt che al à puartât ae nassite de Cymdeithas yr Iaith Gymraeg, la Societât pe Lenghe Galese, che cu lis sôs campagnis e je daûr de leç pal galês e di cetancj pas indenant fats de lenghe proprie dal Gales in chescj agns. Al è ancje in gracie des azions di cheste associazion che in dì di vuê il numar des personis che a doprin il galês al è tornât a cressi, ribaltant la tindince che si veve vût di plui di un secul incà. Cul svicinâsi dal inovâl dai siei cincuante agns, i membris de Cymdeithas a son daûr a interogâsi sul avignî di cheste associazion. La presidente de associazion, Bethan Williams, e à dite che il 2012 al podarès jessi un an di mudament radicâl pe stesse struture de Cymdeithas che e à di jessi pronte a vierzisi e a jessi plui inclusive di ce che e je stade fin cumò. La sorevivence de lenghe, o sei l’obietîf dai prins cincuante agns di ativitât, e je stade garantide, ma cumò – e à dite la presidente de Societât – si vierç la bataie par decidi se il galês al sarà une culture minoritarie intal so stes paîs o ben la lenghe di ogni dì des comunitâts locâls, o sei la lenghe vere de nazion galese. Se si vûl rivâ a chest secont obietîf – e à zontât la Williams – si varà di indreçâ la azion de Cymdeithas dentri des comunitâts locâls par sigurâ che il galês al sedi une lenghe vive doprade pardabon ogni dì.
Font: Cymdeithas yr Iaith Gymraeg, 07/01/12; BBC, 07/01/12
fur_Latn cym_Latn